<p style="text-align: justify;">Federalni ministar unutra&scaron;njih poslova Aljo&scaron;a Čampara oglasio se saopćenjem za javnost nakon objave snimka na kojem se vidi načelnik Sektora uniformisane policije FUP-a Zoran Čegar kako primjenjuje fizičku silu prema mladiću koje ne pruža otpor.</p>

<p style="text-align: justify;">&bdquo;Federalno ministarstvo unutra&scaron;njih poslova (FMUP) najo&scaron;trije osuđuju svaki vid policijske brutalnosti. Zgroženi smo snimkom koji su jučer objavili bosanskohercegovački mediji, a na kojem se vidi eklatantan primjer policijske brutalnosti i te&scaron;ke zloupotrebe uniforme Federalne uprave policije (FUP) od strane načelnika Sektora uniformisane policije FUP-a Zorana Čegara.</p>

<p style="text-align: justify;">Drsko i nepropisno pona&scaron;anje Zorana Čegara nanijelo je ogoromnu &scaron;tetu ugledu FUP-a zbog čega pozivam zamjenika direktora FUP-a Ensada Kormana da poduzme zakonom propisane mjere i donese odluku o suspenziji načelnika Sektora uniformisane policije, ali i da se odredi u odnosu na sramotno pona&scaron;anja policijskih službenika Nedžada Kalabu&scaron;ića i Latifa Kaba&scaron;a koji su nijemo posmatrali maltretiranje mladića. Na&scaron;i građani nisu zaslužili da bilo koji policijski službenik neosnovano nad njima primjenjuje sredstva prisile.</p>

<p style="text-align: justify;">FUP se mora jasno distancirati od devijantnih pona&scaron;anja pojedinaca i poslati poruku građanima Bosne i Hercegovine kako policijska brutalnost neće biti tolerisana bez obzira u kojem činu se nalazio policijski službenik.</p>

<p style="text-align: justify;">Ohrabrujem Jedinicu za profesionalne standarde FUP-a da profesionalno i bez pritisaka sprovede interni postupak u odnosu na načelnika Sektora uniformisane policije FUP-a, a zamjenika direktora FUP-a da transparentno obavijesti javnost o ishodu internog postupka.&nbsp;</p>

<p style="text-align: justify;">Prema Zakonu o policijskim službenicima FBiH suspenzija policijskih službenika FUP-a u isključivoj je nadležnosti direktora, odnosno u ovom slučaju zamjenika direktora FUP-a zbog čega pozivam Ensada Kormana da stane u za&scaron;titu integriteta policije u Federaciji BiH&ldquo;.</p>

<p style="text-align: justify;">&nbsp;</p>