<p>Federalni ministar unutra&scaron;njih poslova Aljo&scaron;a Čampara, nakon analize postojećih kapaciteta, trenutne sigurnosne situacije i potencijalnih sigurnosnih rizika, informisao je Vladu Federacije BiH o tome da će Federalno ministarstvo unutra&scaron;njih poslova započeti projekt uspostave savremenog centra za stručne, specijalističke, permanentne, terenske i druge vidove obuka kandidata za službu u policiji i policijskih službenika u Federaciji BiH.</p>

<p>&bdquo;Policijsko obrazovanje i treninzi predstavljaju temelj za efikasniji sigurnosni sistem. Reakcija policijskih snaga na nadolazeće izazove mora se prilagoditi novonastalim pojavnim oblicima krivičnih djela s potrebom usvajanja novih znanja, vje&scaron;tina i tehnika kako bi djelovanje policijskih struktura bilo &scaron;to efikasnije i učinkovitije&ldquo;, naveo je ministar Čampara u Informaciji koja je dostavljena članovima Vlade Federacije BiH.</p>

<p>U Federaciji BiH, od okončanja agresije, policijske strukture na svim nivoima i dalje nemaju savremeni centar u kojem bi se u kontinuitetu provodile specijalističke obuke. Trenutno se većina takvih obuka obavlja u objektu Policijske akademije FMUP-a u Sarajevu, a koja je nadležna za &scaron;kolovanje i stručno usavr&scaron;avanje policijskih službenika u FBiH i kandidata za službu u policiji.</p>

<p>Čampara je Vladu Federacije BiH informisao o tome da je neophodno da Federalno ministarstvo unutra&scaron;njih poslova ima savremeni i moderni centar u kojem će se omogućiti svim policijskim strukturama pristup adekvatnim uslovima obuke kao i dalji razvoj policijske taktike i metodike.</p>

<p>Namjera Federalnog ministarstva unutra&scaron;njih poslova, ukoliko se postigne dogovor s Vladom Kantona Sarajevo i KJP Sarajevo-&scaron;ume o rje&scaron;avanju imovinsko-pravnog statusa Centra za obuku policijskih kadrova &bdquo;Mahir Begić&rdquo; i uknjižbe objekata, jeste izgradnja savremenog centra na lokalitetu Suhodola.</p>

<p>&bdquo;Ako se do kraja tekuće godine ne uspije rije&scaron;iti imovinsko-pravni status i uknjižba objekata, Federalno ministarstvo unutra&scaron;njih poslova morat će tražiti zamjensku lokaciju na kojoj će uspostaviti savremeni i funkcionalnicentar&ldquo;, naveo je Čampara u Informaciji dostavljenoj Vladi Federacije BiH.</p>

<p>U savremenom centru Policijske akademije FMUP-a policijskim službenicima i polaznicima bit će omogućena moderna obuka iz oblasti rukovanja naoružanjem, specijalnog fizičkog obrazovanja, kriminalističke tehnike, taktike i metodike, posebnih istražnih radnji, sigurnosti saobraćaja, cyber kriminala, orijentacije i pretrage terena, zbrinjavanja traumatskih povreda u taktičkim situacijama, digitalne forenzike i tako dalje.</p>